
ПРАВИЛНИК
ЗА УСТРОЙСТВОТО И ДЕЙНОСТТА НА АКАДЕМИЯ ЗА МУЗИКАЛНО, ТАНЦОВО И ИЗОБРАЗИТЕЛНО ИЗКУСТВО -ПЛОВДИВ
Глава първа

ОБЩИ ПОЛОЖЕНИЯ

Чл.1. С този правилник се урежда устройството и се определят изискванията относно общите принципи на дейността и управлението на Академия за музикално, танцово и изобразително изкуство – Пловдив, наричана тук Академията, в съответствие със Закона за висшето образование, Закона за развитието на академичния състав в Република България, Кодекса на труда и други нормативни документи, отнасящи се до устройството и дейността на висшите училища в Република България.
Чл.2. (1) Академията е специализирано висше училище, което осъществява образователна, научна и художествено-творческа дейност и подготвя специалисти в областта на музикалното, танцовото и изобразителното изкуство и педагогика в съответствие с действащите нормативни изисквания за образователно-квалификационните степени “бакалавър”, “магистър” и “доктор”.

(2) Академията провежда своята дейност в съответствие с държавните изисквания и нормативните актове на Народното събрание, Mинистерския съвет и другите държавни органи, както и всички други актове, засягащи или отнасящи се до дейността на висшите училища.

(3) Целите и задачите на висшето училище са посочени в Стратегията за развитие на Академия за музикално, танцово и изобразително изкуство – Пловдив  и се конкретизират в Мандатната програма на управленския екип.
Чл.3. Академията осъществява цялостната си дейност върху принципа на академичната автономия, която включва законово определените академични свободи, академичното самоуправление и неприкосновеност на територията й. 

Чл.4. Академия за музикално, танцово и изобразително изкуство – Пловдив  е последователно правоприемник на Филиала на Българската държавна консерватория, Висшия музикално-педагогически институт и Академията за музикално и танцово изкуство в  гр. Пловдив.
Чл.5. Академията е юридическо лице със седалище в град Пловдив, Република България, чието наименование е определено с Решение на ХХХIХ Народното събрание от 10 септември 2004 година.
Чл.6. (1) Академията може да учредява академични отличия и да извършва академични ритуали.

          (2)  С решение на Академичния съвет Академията може да присъжда почетното звание “Доктор хонорис кауза” на български и чуждестранни граждани за заслугите им в областта на изкуството, науката и образованието. Носителите на званието “Доктор хонорис кауза” на Академията имат право на ежегодна лекция или друга публична изява в Академията.

          (3) Академията присъжда академична награда “Меденият чан” на членове на академичния състав. Награда “Меденият чан”- малък  се присъжда на преподаватели за  високи художествено – творчески и научно -изследователски постижения. За цялостно творчество и принос в развитието и укрепването авторитета на Академията се присъжда  награда “Меденият чан” - голям.
         (4) За популяризиране на своята дейност Академия за музикално, танцово и изобразително изкуство – Пловдив издава списание “Арт спектър” - академично културно - информационно издание.
Чл.7. Академия за музикално, танцово и изобразително изкуство – Пловдив развива международно сътрудничество и се интегрира с научни, образователни и други организации за извършване на съвместни дейности, включително и чрез организиране на преподавателска и студентска мобилност по линия на международни програми;
   Чл.8. Академията може да  извършва стопанска дейност, свързана с основната й дейност по чл. 2, ал. 1 от този Правилник и реализацията на създаваните от нея научноизследователски резултати и обекти на интелектуална собственост; 

  Чл.9. Академията може да се  сдружава с други лица, както и да създава търговски дружества за целите на стопанската реализация на резултати от научни изследвания и обекти на интелектуална собственост със собствени средства по чл. 90, ал. 3, т. 4 и ал. 6 от Закона за висшето образование при условия и по ред, определени с акт на Министерския съвет.  
          Чл.10. (1) Академията издава диплома за завършена степен на висшето образование, свидетелство за професионална квалификация и удостоверения, които се признават от държавата като документи, удостоверяващи, че подготовката на специалистите съответства на държавните изисквания за обучението по съответната образователна степен, специалност или професионална квалификация.

(2) Дипломите за завършена образователна степен се признават в чужбина в съответствие с международните договори и спогодби на Република България.

Глава втора

УСТРОЙСТВО И УПРАВЛЕНИЕ НА АКАДЕМИЯ ЗА МУЗИКАЛНО, ТАНЦОВО И ИЗОБРАЗИТЕЛНО ИЗКУСТВО - ПЛОВДИВ
          Чл.11.(1) Академията е  държавно висше училище, в състава на което функционират основни и обслужващи звена, художествено-творчески формации и администрация.

    (2) Основни  звена – 3 факултета и 1 департамент:

     1.Факултет “Музикална педагогика”, който обединява 3 катедри -“Музикална педагогика и дирижиране”, “Оркестрови инструменти и класическо пеене” и “Пиано и акордеон”

     2. Факултет “Музикален фолклор и хореография” с 2 катедри - “Музикален фолклор”, “Хореография”, 

     3.Факултет “Изобразителни изкуства” - 2 катедри -“Изящни изкуства” и “Приложни изкуства”;

     4. Департамент: “Езикова и специализирана подготовка”;

   (3) Обслужващи  звена:  Библиотека с Фонотека, Студио за аудио и видео  записи, Издателско  звено, Център за кариерно развитие, Център за професионално обучение   и други.

   (4) Учебни художествено-творчески състави – Академичен фолклорен ансамбъл (Народен хор, Оркестър от народни инструменти, Танцов състав) и Духов оркестър;

   (5) Студентски художествено-творчески формации – Академичен смесен камерен хор, Академичен народен хор, Академичен оркестър от народни инструменти, Студентски камерен оркестър,Учебен оперен театър и др.;
   (6) Администрация –  Помощник – ректор, Финансов отдел, Учебен отдел, Експерти и отделни длъжности за изпълнение на конкретни дейности. 
Чл.12. (1)  Органи за управление на Академията са Общото събрание, Академичният съвет и Ректорът. 
  (2) Органи за управление на факултетите са Общото събрание на факултета, Факултетният съвет и Деканът, а на Департамента – Общото събрание на департамента, Съветът на департамента и неговият Директор.

                (3) Органи за управление на катедрите са Катедреният съвет и Ръководителят на катедрата.
    (4) Съставът, правомощията и реда за избор на органите за управление на всички нива се уреждат в съответствие със Закона за висшето образование и този Правилник.
    (5) Органите за управление на Академия за музикално, танцово и изобразително изкуство – Пловдив се избират с четиригодишен мандат.
               (6)  Мандатът на органите за управление  не се прекъсва с провеждането на частични избори, както и при преобразуване на висшето училище. Мандатите на  допълнително избраните членове се прекратяват с изтичане на мандата на органа.
               (7) При необходимост от допълване на квотите на нехабилитираните преподаватели, на студентите и докторантите и на администрацията се провеждат частични избори.

               (8)  При намаляване числеността на Общото събрание на Академията поради  намаляване броя и квотата на хабилитираните лица на основен трудов договор, Академичният съвет взема решение за съответно редуциране броя на представителите на нехабилитираните преподаватели в Общото събрание и провежда избор с тайно гласуване измежду тях. Получилите най-малко гласове отпадат от състава на Общото събрание на Академията.

Чл.13.(1)  Заседанията на всички колективни органи за управление са законни, ако присъстват най-малко две трети от техните членове по списъчния им състав, редуцирани с броя на лицата в отпуск при временна нетрудоспособност, поради бременност, раждане, осиновяване и за отглеждане на малко дете или в командировка извън страната. Общият брой на лицата, с които се редуцира кворумът, не може да бъде повече от една четвърт от списъчния състав на колективния орган за управление.
 (2) Гласуването за избор на Ректор, Председател и Заместник- председател на Общото събрание, Декан, Директор на департамент, Ръководител катедра, както и за избор на Академичен съвет, Факултетен съвет, Съвет на департамент и Контролен съвет е тайно. Във  всички останали случаи гласуването е явно, освен ако колективният орган не вземе друго решение. 
Чл.14.(1) За Ректор, Заместник - Ректори, Декан, Директор на департамент,  Ръководител катедра се избират хабилитирани лица, членове на академичния състав, които след избора им заемат длъжността по основен трудов договор с Академията.
(2) Кандидатите за изборните длъжности по ал.(1) трябва да отговарят на следните изисквания:

1. Да са на основен трудов договор в Академията минимум 5 години. 

2. Да не участват в ръководни органи на политически партии, движения, синдикални организации, в управителни органи на фирми с предмет на дейност, сходен с предмета на дейност на Академията.

3. Да не са уронвали или  не уронват престижа на Академията 
(3) Изборът на Ректор, Декан, Директор на департамент и Ръководител на катедра се осъществява по следния  процедурен ред:

            1.Кандидатите представят не по-късно от  десет дни преди избора  при  експерта по трудова заетост заявление, автобиография, доказателства за обстоятелството по чл. 14,ал.2,т.1 и декларация за липса на обстоятелства по чл. 14,ал.2,т.2 и т.3  от Правилника за устройството и дейността на Академия за музикално, танцово и изобразително изкуство – Пловдив, както и своите програми на електронен и хартиен носител. Кандидатите за Ректор, освен документите по изречение първо, представят и декларация по чл.17, ал.2 от Правилника за устройството и дейността на Академия за музикално, танцово и изобразително изкуство – Пловдив. Заявлението се завежда във входящия дневник и се запечатва с останалите документи в непрозрачен плик с печат.  

     2.Комисия, назначена от Ректора, в състав: две хабилитирани лица, едно нехабилитирано лице, един студент и правоспособен юрист, след изтичане на крайния срок за подаване на заявления проверява редовността на подадените документи и обстоятелството дали кандидатите отговарят на изискванията съответно по  чл. 14, ал. 1 и 2 и чл.17, ал.2 от този Правилник. Комисията взема решение с обикновено мнозинство за допускане до избор на кандидатите, които отговарят на изискванията и чиито документи са редовни. Решението на Комисията се обявява  публично в същия ден. 

    3. В деня, следващ  обявяването на решението на Комисията по предходната точка,  се оповестяват програмите на  допуснатите до избор кандидати.  
    4. Програмите на кандидатите се обсъждат от Общото събрание/ Катедрения съвет в деня на избора след представяне на резюме от всеки кандидат в рамките на  десет минути. Изборното тяло предоставя на всеки кандидат еднакви условия за представяне и обсъждане на програмата му и се извършва по реда на подаване на документите. 

    5. Кандидат, който не се яви в деня на Общото събрание/Катедрения съвет за обсъждане на програмата  му, отпада от избора. 

    6. След приключване на обсъждането за всички кандидати  се пристъпва към избор.
     7. За провеждане на избора  изборното тяло избира Комисия по изборите с явно гласуване и обикновено мнозинство. Броят на членовете на комисията и съставът й се предлагат от Председателя и/или други членове на Общото събрание/Катедрения съвет. 
    Комисията по изборите извършва самостоятелно преброяването на гласовете и съставя протокол за изборната процедура и резултатите от гласуването, който се подписва от всичките  й членове. Въз основа на  протокола Председателят на комисията обявява пред изборното тяло резултатите от изборите. 

      Протоколите и всички бюлетини се съхраняват. Бюлетините се поставят в плик в присъствие на всички членове на комисията, който се подписва от тях и запечатва. Протоколите и бюлетините в запечатените пликове се предоставят на Контролния съвет за проверка на законосъобразността на избора.
          8.Членовете на колективния орган, който провежда избора, гласуват с интегрална бюлетина, в която са изписани имената на всички кандидати. Бюлетината има следния вид:

□   Иван Димитров Петров

        9.Всеки член на изборното тяло гласува само за един от кандидатите, като поставя знак „х” със син химикал в съответното квадратче срещу обозначеното име.        
       10. За недействително подаден глас се приема  бюлетина:

а) върху която срещу  обозначеното име е поставен знак “х” в съответното квадратче с цвят, различен от син
б) върху която  е поставен знак “х” в съответното квадратче срещу повече от едно обозначено име
в) върху която срещу обозначеното име в съответното квадратче е поставен знак, различен от „х”

       11. В случай, че общият брой на бюлетините в урната превишава броя на гласувалите лица, изборът се счита за недействителен и се пристъпва към ново гласуване.

12. За избран се счита този кандидат, който е събрал повече от половината гласове от гласувалите на заседанието членове на колективния орган.

13. Ако никой от кандидатите не е събрал мнозинство, се провежда втори етап на избора между кандидатите, класирали се на първите две места при предходното гласуване. Той се осъществява в същия ден непосредствено след първия. За избран се счита кандидатът, получил повече гласове. 
14.В случай, че няма избран Ректор се прилагат съответните разпоредби на  Закона за висшето образование.
Чл.14а.(1)Ректорът, заместник-ректорите, деканите, директорът на Департамента и ръководителите на катедри, както и членовете  на Академичния съвет и Факултетните съвети в Академията се освобождават по тяхно желание или могат да бъдат отзовани преди изтичане на мандата с решение на органа, който ги е избирал, прието с мнозинство повече от половината от списъчния  състав на членовете му. 

   (2) Предсрочното освобождаване по желание на лицето  се извършва по негова писмена молба до Председателя на съответното изборно тяло или до декана на съответния факултет, когато ръководител-катедра желае да бъде предсрочно освободен. В молбата изрично и недвусмислено се заявява  искането за освобождаване по собствено  желание и  се посочват  причините за това.

     Председателят, респективно деканът е длъжен да оповести молбата за предсрочно освобождаване по желание на лицето на първото следващо заседание на изборното тяло.

   (3)Отзоваване се инициира с мотивирано писмено искане до председателя на съответното изборно тяло,  подписано  от  повече от половината от списъчния състав на членовете му.

   (4) При иницииране на отзоваване на ръководител катедра писменото искане се адресира до Декана на съответния факултет.

   (5)Председателят на изборното тяло, респ. деканът предоставя на  лицето, чието отзоваване се иска,  заверено  копие от  искането за отзоваване.

  (6)Лицето, чието отзоваване се иска, може да даде писмено становище по него  в  едномесечен срок от получаването му или да заяви, че ще направи  устно такова  на заседанието  за обсъждане и гласуване на отзоваването от съответния колективен орган на управление.       

   (7)Председателят на съответния колективен орган на управление, респективно деканът насрочва заседание за разглеждане, обсъждане и гласуване на отзоваването след изтичане на едномесечния срок за даване на писмено становище от лицето, чието отзоваване се иска.

   (8) Заседанието на колективния орган се провежда, ако е налице изискуемият кворум по чл. 13,ал.1 от настоящия правилник.

   (9) Председателят, респ. деканът на съответния факултет,  или представител на инициаторите запознава  изборното тяло с  искането  за отзоваване.

   (10) На лицето, чието отзоваване се иска, задължително се предоставя възможност да изложи становището си по искането за отзоваване пред изборното тяло, дори и да е представило писмено такова. 

  (11) След приключване на обсъждането  се пристъпва към гласуване, което е тайно и се провежда по следния процедурен ред: 

      1. За провеждане на гласуването за отзоваване  изборното тяло избира Комисия  с явно гласуване и обикновено мнозинство. Броят на членовете на комисията и съставът й се предлагат от Председателя и/или други членове на колективния орган.
     2. Комисията извършва самостоятелно преброяването на гласовете и съставя протокол за  процедурата и резултатите от гласуването, който се подписва от всичките  й членове. Въз основа на  протокола Председателят на комисията обявява пред изборното тяло резултатите от гласуването за отзоваване. 

      Протоколът на комисията  и всички бюлетини се съхраняват. Бюлетините се поставят в плик в присъствие на всички членове на комисията, който се подписва от тях и запечатва. Протоколът и бюлетините в запечатените пликове незабавно се предоставят на Контролния съвет за проверка на законосъобразността на гласуването за отзоваване. Контролният съвет се произнася  в  седемдневен срок  от получаване на протокола и бюлетините от гласуването и докладва резултатите от проверката на Академичния съвет.

        3.Членовете на колективния орган гласуват с  бюлетина със следния вид:

	 □   ЗА   ОТЗОВАВАНЕ  

 □   ПРОТИВ ОТЗОВАВАНЕ


         4.Всеки член на изборното тяло гласува , като поставя знак „Х” със син химикал  в  съответното квадратче срещу „ЗА ОТЗОВАВАНЕ” или „ПРОТИВ ОТЗОВАВАНЕ”.        

         5. За недействително подаден глас се приема  бюлетина:

         а) върху която е поставен знак “Х” в съответното квадратче с цвят, различен от син

         б) върху която  е поставен знак “Х”  и в двете квадратчета на бюлетината

         в) върху която в съответното квадратче е поставен знак, различен от „Х”

         г) върху която няма поставен знак „Х”

        6. В случай, че общият брой на бюлетините в урната превишава броя на гласувалите лица, изборът се счита за недействителен и се пристъпва към ново гласуване.

 (12) При отзоваване на:

  а) ректор – председателят на Общото събрание  на Академията незабавно сключва допълнително споразумение към основен трудов договор по чл. 119 от Кодекса на труда с един от заместник-ректорите да изпълнява  временно длъжността „ректор” за срок от два месеца, в който срок последният  се задължава и да организира и проведе  избора на нов ректор чрез свикване на Общо събрание на Академията; 

 б)  декани, директор на департамент и ръководители на катедри - ректорът назначава за срок до 3 месеца временно изпълняващи съответната длъжност.

 в)членове на Академичния съвет или факултетните съвети – прилага се  чл. 36а, ал.4 от Закона за висшето образование.  

  
Чл.15. (1) Общото събрание  на Академията избира за срока на мандата си с тайно гласуване и обикновено мнозинство Председател и Заместник-председател измежду хабилитираните членове  по предложение на Ректора и/или други членове на Общото събрание по време на заседанието.   

(2)За избор на Председател и Заместник-председател на Общото събрание се гласува  с  отделна изборна бюлетина за всяка длъжност, в която са вписани имената на всички кандидати за длъжността. Гласува се  само за един кандидат за всяка длъжност. Обозначаването на избраното име става чрез поставяне на знак “х”със син химикал в съответното квадратче.  

(3)За действително подаден глас се приема бюлетина, върху която е обозначено само едно  име на кандидат  съответно за Председател и  за Заместник Председател на Общото събрание. Обозначаването на по-голям  брой имена на кандидати съответно за Предеседател и за Заместник Председател на ОС прави  бюлетината недействителна.

  (4) Избрани за Председател и Заместник-председател на Общото събрание са кандидатите, събрали повече от 50% от гласовете на гласувалите. 

  (5) Ако никой от кандидатите за съответната длъжност не е събрал мнозинство се провежда   избор между двамата кандидати, събрали най-много гласове. Гласуването е в същия ден непосредствено след първия избор и се провежда по същия ред. За избран се счита кандидатът, получил повече гласове.

Чл.16. (1) При избор на колективен орган /Академичен съвет, Факултетен съвет, Съвет на департамент, Контролен съвет и други колективни органи, определени с този правилник или други правилници на Академията/, се прилага следната процедура:
1. Гласува се общия брой на членовете на колективния орган и квотите на отделните представителства в него.

2. Членовете на колективния орган, провеждащ избора, гласуват с бюлетина,   върху която са изписани имената на всички кандидати. 
3. За действително подаден глас се приема единствено тази бюлетина, върху която са обозначени не по-голям от определената квота брой имена. Обозначаването на избраните имена става чрез поставяне на знака “х”със син химикал в съответното квадратче. Обозначаването на по-голям от определената квота брой имена прави съответната бюлетината недействителна.

4. За избран се счита онзи кандидат, който е събрал повече от половината гласове от гласувалите на заседанието членове на избиращия колективен орган.

5. Ако след избора някоя от гласуваните квоти не е попълнена, се провежда втори етап на избора, който се прави измежду неизбраните  от първия етап кандидати и само за броя места, необходими за попълване на съответната квота.
6. За избрани по предходната точка се считат онези кандидати, които са получили повече гласове.
Чл.17.(1) Ректорът на Академията е лице, заемащо публична длъжност в Академията.

 (2) Публична длъжност не може да се изпълнява при наличие на обстоятелства, които пораждат конфликт на интереси, които се декларират пред органа по избора, или назначаването и включват:

1. Несъвместимост за заеманата длъжност или извършваната дейност с Конституцията на Република България, Закона за висшето образование, Закона за обществените поръчки, Закона за предотвратяване и установяване на конфликт на интереси  и други специални закони.
2. Наличие на частен интерес, свързан с облага от материален или нематериален характер за лицето, заемащо публична длъжност, или за свързаните с него лица по смисъла на §1 от Закона за предотвратяване и установяване на конфликт на интереси, включително и за всяко поето задължение.

(3) Колективният орган по избора преценява за всеки конкретен случай   наличието на конфликт на интереси.
Чл. 18.(1) Общото събрание на Академия за музикално, танцово и изобразително изкуство – Пловдив се състои от представители на академичния състав на основен трудов договор,  на студентите и докторантите и на администрацията.
         (2) Структурният състав на Общото събрание на Академията се определя от Академичния съвет.

(3)Конкретната численост на Общото събрание се определя на следния принцип: 
1. В Общото събрание участват всички хабилитирани лица на основен трудов договор.
2. Хабилитираните лица  съставляват не по-малко от 70%, а представителите на студентите и докторантите – не по-малко от 15% от числения състав на Общото събрание.
3. Нехабилитираните преподаватели, студентите и докторантите и администрацията избират на свои събрания, не по-късно от двадесет дни преди изтичането на мандата на Общото събрание на Академията, своите представители в него. Този избор се извършва в съответствие с предварително уточнените квоти на тяхното представителство, произтичащи от изискванията на ал.3, т. 1 и т. 2.
(4)  Общото събрание се свиква най-малко веднъж годишно от неговия Председател по решение на Академичния съвет, по искане на Ректора или на минимум една четвърт от списъчния му състав в 14-дневен срок от постъпване на искането. В случай, че Председателят не свика Общо събрание в срока по изречение първо на ал.4, чл.18, инициативен комитет от минимум една четвърт от списъчния състав на Общото събрание насрочва заседание  за избор на нов Председател.
(5) При липса на кворум заседанието на Общото събрание се отлага с един час. Ако и тогава няма кворум, заседанието се отлага за не по-късно от седем календарни дни на същото място и час и при същия дневен ред.

(6) При приемане или изменяне на Правилника за устройството и дейността на Академията Общото събрание взема решения с обикновено мнозинство от списъчния му състав. Във всички останали случаи то взема решения с обикновено мнозинство от присъстващите, освен ако не вземе друго решение.

(7) Общото събрание: 
1. избира за срока на мандата си с тайно гласуване председател и заместник-председател на Общото събрание измежду хабилитираните членове;

2. приема, изменя или допълва Правилника за устройството и дейността на висшето училище;

3. определя броя на членовете на контролния съвет и избира с тайно гласуване за срока на мандата си Председател, Заместник-председател и членовете на контролния съвет;

4. избира с тайно гласуване Ректор;

5. определя числеността на Академичния съвет и избира с тайно гласуване неговите членове;

6. обсъжда и приема годишния доклад на Ректора за състоянието на висшето училище, както и заключителния отчет в края на мандата за периода на управление;
        7. обсъжда и приема Стратегия за развитие на Академията или промени в нея.

        8. се представлява от неговия председател.

       (2)  Председателят на общото събрание сключва с избрания ректор допълнително споразумение към основния трудов договор по чл. 119 и чл. 107 от Кодекса на труда .

       Чл.19. (1)Академичният съвет е колективен орган за ръководство на учебната, научната и художествено-творческа дейност на Академията. 
(2) Академичният съвет се избира от Общото събрание на Академията в съответствие с процедурата на чл.16 от настоящия правилник.

 (3) Академичният съвет се състои от представители на академичния състав на основен трудов договор, представители на студентите и докторантите и представители на администрацията и наброява не по-малко от 25 и не повече от 45 членове, от които не по-малко от 70% са хабилитирани лица.

(4) Ректорът на Академията е по право член на Академичния съвет и негов председател.

 (5) В заседанията на Академичния съвет участват с право на съвещателен глас онези заместник-ректори, които не са избрани в Академичния съвет. В заседанията на Академичния съвет могат да участват  представители на други институции и външни организации и/или експерти, чиято дейност е свързана с дейността на Академията.

(6) Академичният съвет може да създава консултативни и други помощни органи, като избира техния състав и определя правомощията им. Те задължително се отчитат за дейността си пред Академичния съвет.

    (7) Академичният съвет: 
1. определя образователната, научната и художествено-творческа политика на Академията, приема мандатна програма и контролира нейното изпълнение, в това число и чрез обсъждане и приемане на ежегоден отчет за резултатите от дейността на академичното ръководство, включващ финансовите и натуралните показатели на Академията;

2. прави предложения пред Министъра на образованието и науката по откриването, преобразуването и закриването на факултети;

3. взема решения за създаване, преобразуване и закриване на департаменти, катедри и други учебни, научни, художествено-творчески, административни и обслужващи звена;

4. определя специалностите, формите и степените, по които се провежда обучение, и ежегодно заявява, съответно предлага на министъра на образованието и науката броя на студентите и докторантите по чл. 9, ал. 3, т. 6, букви "а", "б" и "в" от Закона за висшето образование.
5. определя структурния състав на Общото събрание на Академията и организацията за избор на неговите членове;

5. приема планове и програми за целите и насоките на учебно-преподавателската, научно-изследователската, художествено-творческата и други дейности и осъществява контрол върху тяхното изпълнение;

6. утвърждава или променя квалификационните характеристики и учебните планове за подготовка на специалисти по образователните степени 
7. определя броя и избира по предложение на Ректора с тайно гласуване Заместник-ректорите на Академията;

8. определя кадровата политика на Академията, одобрява длъжностните характеристики на академичния състав и приема правилата за неговото атестиране;

9. взема решение за:

а) сдружаване с български и/или чуждестранни висши училища за осъществяване на съвместно обучение на студенти, докторанти и специализанти, на учебна дейност и обучение през целия живот и на образователен франчайз, както и за сдружаване с висши училища и други организации в страната и чужбина при изпълнение на дейностите по чл. 21, ал. 1, т. 8 от Закона за висшето образование;

б) сключване на договори за съвместна учебна дейност и за осъществяване на съвместни образователни програми с чуждестранни висши училища, за откриване на звена в чужбина включително на поделения на висши училища в чужбина, както и на договори за съвместна научноизследователска, художественотворческа, проектна и иновационна и други форми на съвместна дейност с чуждестранни висши училища и организации, признати по законодателството на съответната държава;

в) членуване в международни организации;

г) признаване на висше образование, придобито в чужбина, с цел продължаване на образованието във висшето училище;
д) обявяване на конкурси за хабилитирани и нехабилитирани преподаватели;

е) взема решение за преминаване на преподаватели без конкурс и избор на същата или съответна академична длъжност от други висши училища, включително и от други европейски държави въз основа на мотивирано предложение от катедрения съвет, съгласувано с факултетния съвет;

11. присъжда академичното почетно звание “Доктор хонорис кауза”;

12. утвърждава нормативи за учебно-преподавателска и други дейности;

13. определя условията и реда за приемане и обучение на студентите, специализантите и докторантите и организацията на кандидат - студентската кампания;

14. приема планове, програми и отчети за международната дейност, извън онази, която се осъществява директно от факултетите;

15. обсъжда по предложение на Ректора размера на таксите за кандидатстване и обучение на студенти и докторанти и прави съответно предложение на министъра на образованието и науката;

16. приема бюджета на Академията и осъществява контрол върху неговото изпълнение, в това число и чрез обсъждане и приемане на ежегодния отчет по показателите, посочени в т.1;

17. приема правилници за вътрешния ред, за организацията на учебната, научната, художествено-творческата и други дейности в Академията;

18. одобрява документацията за акредитация на Академията преди представяне пред Националната агенция за оценяване и акредитация /НАОА/;

19. утвърждава система за оценяване и поддържане на качеството на обучението и на академичния състав;

20. взема решения за създаване на комисии по основните направления в академичната дейност и утвърждава техния статут и състав;

21. чрез тайно гласуване въз основа на писмено предложение от факултетните съвети предлага на Ректора удължаване на срока на трудовия договор на доценти и професори след навършване на определената за пенсионирането им възраст ;

22. избира чрез явно гласуване членовете на Съвета на настоятелите;

23. утвърждава стандарт за разпределение на дейностите за срока на обучението по докторски програми по предложение на факултетния съвет;

    24. взема решение за сдружаване с други лица, както и за създаване на търговски дружества за целите на стопанската реализация на резултати от научни изследвания и обекти на интелектуалната собственост при условията и по реда, определени с акта по чл. 21, ал. 1, т. 15 от Закона за висшето образование. 

25. взема и други решения, свързани с дейността на Академията като цяло.
Чл. 20.(1) Ректорът:
1. представлява висшето училище;

2. по право е член на Академичния съвет и негов председател;

3. сключва и прекратява трудови договори, а с избрания декан и директор на филиал или колеж сключва съответно допълнително споразумение по чл. 119 и 107 от Кодекса на труда;

4. решава окончателно всички въпроси, свързани с приемането, отписването и преместването на студенти, докторанти и специализанти, както и с налагането на наказания на преподаватели, служители и студенти;

5.подготвя и предлага за приемане от академичния съвет годишния отчет на висшето училище годишния доклад с финансовите и натуралните показатели на висшето училище, както и резултатите от функционирането на вътрешната система за оценяване и поддържане качеството на обучението; отчетите и годишният доклад с финансовите и натуралните показатели на висшето училище се публикуват, включително и на интернет страницата на висшето училище в тримесечен срок от приемането им;

6.предлага на Академичния съвет кандидатурите на хабилитирани преподаватели за избор на един или повече заместник-ректори;

7.назначава и освобождава помощник-ректор, който може да не е член на академичния състав на висшето училище;

8. при необходимост може да свиква органите за управление на основните звена и филиалите на висшето училище;

9.назначава за срок до три месеца на незаети изборни длъжности временно изпълняващи длъжностите;

       10. наблюдава и контролира дейностите на учебните, научните и художествено-творческите структури и административни звена на Академията, цялостния учебен процес, развитието на академичния състав, както и на студентите, специализантите и докторантите;

       11. делегира права и разпределя задълженията и отговорностите между заместник-ректорите;

       12. сключва договори за международно сътрудничество и участие на Академията в международни проекти и програми;

       13. подготвя и предлага за приемане от Академичния съвет и Общото събрание ежегоден доклад за дейността на Академията, включващ нейните финансови и натурални показатели, като го предоставя на техните членове най-малко 10 дни преди обсъждането му;

      14. ежегодно внася за одобрение в Академичен съвет предложение за размера на таксите във всички степени на обучение;

       15. разпорежда законосъобразното и целесъобразно разходване на финансовите средства на Академията;

       16. подписва дипломи, свидетелства, академични справки и други официални документи на завършилите и обучавалите се в Академията студенти, докторанти и специализанти;

       17. утвърждава състава на научното жури, избран от факултетните съвети за оценяването на дисертационния труд и на кандидатите за заемане на академични длъжности “професор”, “доцент” и “главен асистент”; 

       18. назначава на длъжност “асистент”  и “преподавател” нехабилитирани лица по предложение на ръководител катедра, съгласувано с декана на факултета. 

     19. утвърждава вътрешни актове, свързани с изпълнението на Закона за финансово управление и контрол в публичния сектор;

      20. след изтичане мандата на Общото събрание на Академията ръководи първото заседание на новото Общо събрание до избора на негов председател.

      21. изпълнява други функции, произтичащи от законите и от решенията на академичния съвет или Общото събрание.

(2) След изтичане на срока по чл. 24, ал. 4 от Закона за висшето образование и в случаите по чл. 31, ал. 2 и 3 от Закона за висшето образование Ректорът не представлява висшето училище и не може да упражнява правомощията си като такъв.

(3) В началото на своя мандат Ректорът представя мандатна програма, която се приема от академичния съвет, а в края на мандата представя на Общото събрание на Академията отчет за целия период на управление. 
        (4) Ректорът формира и ръководи заседанията на Ректорски съвет – съвещателен орган, в който участват заместник-ректорите и деканите, а при необходимост и в съответствие с компетенциите им и други лица: ръководители на административни звена, ръководители на катедри и други специалисти.
Чл.21.(1) В своята работа Ректорът се подпомага от Заместник-ректор (или Заместник-ректори) и Помощник-ректор.

(2) Заместник-Ректорът:

1. подпомага работата на Ректора и го представлява в случаите, за които е изрично упълномощен от него;

2. организира и отговаря за дейности, за които са му определени съответни права и задължения;

3. ръководи комисии, чиито дейности са свързани с неговите ресорни задължения;

4. участва в заседанията на Академичния съвет с право на съвещателен глас, ако не е избран за негов член;

5. участва в заседанията на Ректорския съвет.

(3) Мандатът на Заместник-Ректора приключва с мандата на Ректора, който го е предложил за избор от Академичния съвет.

(4) Помощник-Ректорът изпълнява задачи, отнасящи се до административното и финансовото управление, както и с управлението на имуществото на Академията.
Чл.22.(1) В Академията се формират комисии по учебната, научната и художествено-творческата дейност, в качеството им на помощни консултативни органи, чийто статут се утвърждава от Академичния съвет. При необходимост се формират и други подобни органи.

(2) Съставът на комисиите по предходната алинея се утвърждава от Ректора по предложение на съответните заместник-ректори, които се явяват и техни ръководители.
(3) В правомощията на Общоакадемичната комисия по учебната дейност влизат и задължения по осъществяването и контрола на процедурите по натрупване и признаване на студентски образователни кредити, осъществяване на периоди на висше образование и получаване на квалификации в други висши училища.

(4) В правомощията на комисия по научната работа влизат и задължения по усвояването на бюджетните средства, отпуснати за научна работа, осигуряване на информация за академичния състав на условията, при които се провеждат конкурсите за проекти за академична научна работа, както и контрол по провеждането и изпълнението на въпросните проекти.
Чл.23. (1) Контролният съвет е орган за вътрешен контрол върху дейността на Академията и осъществява дейността си съгласно правилник, приет от Общото събрание на висшето училище.

(2) Контролният съвет се състои от Председател, Заместник-Председател и членове измежду хабилитираните лица, които не са членове на Академичния съвет, Заместник-Ректори, Помощник-Ректор, Дакани и Директор на департамент. В неговия състав се включва и един представител на Студентския съвет.

(3) Заместник-Председателят и членовете на Контролния съвет се избират по предложение на неговия Председател.

(4) Контролният съвет:

1. проверява законосъобразността на изборите за ръководни органи на Академията и нейните основни звена в едномесечен срок от провеждането им и докладва на Академичния съвет за резултатите от проверката;

2. изготвя становища по проекта за бюджет на Академията и по отчета за изпълнението му и ги докладва пред Академичния съвет;

3. участва в проверките за законността на процедурата при дисциплинарни уволнения;

4. докладва за своята дейност пред Общото събрание на Академията най-малко веднъж годишно.

5. Контролният съвет може да изпълнява и други задължения, определени от Общото събрание.
Чл.24.(1) Съвет на настоятелите подпомага висшето училище за осъществяване на ефективно и прозрачно управление и за предоставяне на качествено образование и обучение. Изпълнява своите правомощия в съответствие със Закона за висшето образование.
              (2)  Съветът на настоятелите дава становище по:  
1. основни въпроси, свързани с развитието на висшето училище;

2. проекта на мандатната програма;

3. проекта на бюджет на висшето училище;

4. проекти за приемане, изменение и допълнение на правилника на висшето училище;

5. проектите на заявките и предложенията по чл. 30, ал. 1, т. 4 и 12 от Закона за висшето образование за броя на приеманите за обучение студенти и докторанти и за размера на таксите за кандидатстване и за обучение;

6. годишния доклад за състоянието на висшето училище, годишния доклад с финансовите и натуралните показатели на висшето училище, годишния финансов отчет и отчета за изпълнението на приходната и разходната част на бюджета;

7. предложения за учредяване на стипендии от висшето училище.

Чл.25. (1) Администрация включва Помощник – ректор, Учебен отдел, Финансов отдел, експерти и отделни длъжности за изпълнение на конкретни дейности.
(2) Ректорът определя със заповед длъжностите, които се заемат след конкурс, условията и правилата за провеждането на който се определят от него, съгласувано със синдикатите.
Чл.26. (1)Студентско представителство и студентски съвет са органи за координиране, организиране и защита на общите интереси на обучаващите се в Академията и изпълняват правомощията определени със Закона за висшето образование. 
(2) Студентското представителство и студентския съвет се избират и осъществяват дейността си съгласно Правилник за устройството и дейността на студентско представителство и студентския съвет.

Глава трета

НАУЧНО - ОБРАЗОВАТЕЛНА СТРУКТУРА
Чл.27.(1) Факултетът е основно звено на висшето училище, което обединява катедри за осигуряване на обучението на студенти, докторанти и специализанти в едно или няколко професионални направления от областите на науката, по които висшето училище е акредитирано да провежда обучение. 
(2) Департаментът е основно звено на Академията, което осигурява обучението по една или повече дисциплини, които не съставляват специалност, при условия на обучение и оценяване, подчинени на общо академичните принципи и норми.

(3) Структурата на факултетите и департамента се определя от Академичния съвет в съответствие със Закона за висшето образование.
Чл.28.(1) Във Факултетното общо събрание участват представители на академичния състав на основен трудов договор,  на студентите и докторантите на Факултета и  представители на администрацията.

1.Членовете на академичния състав съставляват не по-малко от 70%, а представителите на студентите и докторантите – не по-малко от 15% от общия числен състав на Факултетното общо събрание.
2.структурата на Факултетното общо събрание се определя от Факултетния съвет. 
(2) Факултетното общо събрание:

1. избира с тайно гласуване за срока на мандата си поотделно Председател и негов заместник измежду хабилитираните си членове по реда на чл. 15 от настоящия Правилник.;

2. избира с тайно гласуване хабилитирано лице за Декан на Факултета;

3. определя числения състав на Факултетния съвет и избира с тайно гласуване неговите членове;

4. разглежда и приема основните насоки и цели на образователната, научната и художествено-творческа дейности на Факултета;

5. обсъжда и приема годишен отчет на Декана за дейността на Факултета през неговия мандат.
(3) Свикването на Факултетното общо събрание се  извършва по реда на чл.18, ал.3 от този Правилник.
Чл.29.(1) Факултетният съвет е колективен орган за ръководство на учебната, научната и художествено-творческа дейност на Факултета, който:
1. утвърждава чрез тайно гласуване ръководители на катедри;
2. определя структурния състав на Факултетното общо събрание;

3. предлага на Академичния съвет  проекти за създаване, преобразуване или закриване на катедри, обслужващи звена и на поделения на висшето училище в чужбина, в които обучението по специалностите от професионалните направления и специалностите от регулираните професии се осигурява от академичния състав на факултета, както и специализации в научното направление, в което осъществява дейността си;

4. създава факултетни комисии по учебната, научната и художествено-  творческата дейност, за които изработва и одобрява съответен статут;

5. организира, обсъжда и приема резултатите от атестирането на преподавателския състав на Факултета;

6. обсъжда, дава препоръки и взема решения по дейността на съставляващите го катедри и други факултетни звена;
7. предлага на Академичния съвет обявяване на конкурси за хабилитирани и нехабилитирани преподаватели;
8. избира, по предложение на катедрите, състава на научно жури за оценяване на дисертационен труд, както и на кандидатурите за заемане на академични длъжности “професор”, “доцент” и “главен асистент”; 
9. избира с явно гласуване издържалите конкурс, по предложение на научното жури преподаватели за заемане на академичната длъжност “главен асистент”, “доцент” и “професор”;

10. избира хонорувани преподаватели по предложение на катедрите, преди началото на всяка учебната година; 
11. с тайно гласуване повишава от длъжност “преподавател” в длъжност “старши преподавател”;
12. определя кръга от сродни дисциплини, по които всеки преподавател от Факултета  води учебни занятия, по предложение на катедрите;

13. предлага на Ректора за освобождаване от длъжност на преподаватели, на които не може да се осигури изпълнение на преподавателска дейност и не съществуват възможности за прехвърляне или преквалификация в сродна научна дисциплина, при доказано плагиатство в техни научни трудове, при две последователни отрицателни атестации и при извършване на провинения, даващи основание за дисциплинарни наказания;

14. разработва и утвърждава планове и програми за професионалното израстване и развитие на научно - преподавателския състав;

15. предлага на Академичния съвет удължаване срока на трудовите договори на хабилитирани преподаватели във връзка с параграф 11 от Закона за висшето образование след тайно гласуване;

16. обсъжда, променя и приема проекти на учебни планове и квалификационни характеристики, които предлага за разглеждане и гласуване от Академичния съвет;
17. приема учебни прогрaми на специалностите, за които отговаря Факултетът;
18. организира и ръководи докторантури
19. организира и контролира учебната натовареност на учебно-преподавателския и художествено-творчески състав;
20. препоръчва за отпечатване научни трудове, учебници и други творчески постижения;

21. организира и провежда художествено-творчески, научни и образователни прояви като предварително съгласува с академичното ръководство реда за финансирането им;

22. приема годишния отчет на Декана и отчетите на ръководителите на катедри за преподавателската, научната и художествено-творческата дейност във Факултета;

23. разработва и предлага планове и програми за поддържане и развитие на материалната база за учебната, научната и художествено-творческа работа, в това число библиотечните, аудио- и видео-фондове;

24. взема решение и предлага за утвърждаване от Академичния съвет ползване от преподавател на отпуск за творческо развитие.
25. взема и други решения, свързани с дейността на Факултета.

(2)  Факултетният съвет се избира от Факултетното общо събрание и се състои от представители на академичния състав на основен трудов договор, на студентите и докторантите. Не по-малко от три четвърти от състава му са хабилитирани лица.  Деканът на Факултета е по право член на Факултетния съвет.
        (3) В заседанията на Факултетния съвет участват без право на глас и ръководители на катедри, които не са били избрани за членове на съвета, без тяхното присъствие да влияе върху формирането на общия брой на членовете на Факултетния съвет, както и върху квотите на отделните групи представители в него.
Чл.30.(1) Деканът ръководи Факултета и го представлява пред академичните научните и други органи и организации;

1. председателства Факултетния съвет;

2. решава всички студентски въпроси в рамките на Факултета;

3. заверява студентските книжки и подписва заедно с Ректора дипломи, свидетелства и академични справки на студенти, докторанти и специализанти, обучавали се във Факултета;

4. удостоверява изпълнението на индивидуалните планове на преподаватели, корепетитори и др., заверява дневници, отчетни справки и др. документи за извършена работа;

5. отчита ежегодно резултатите от работата във Факултета пред Факултетния съвет и представя отчет за дейността на Факултета пред Факултетното общо събрание за изтеклия мандат;

6. участва в заседанията на Ректорския съвет.

7. след изтичане мандата на Факултетното общо събрание ръководи първото заседание на новото Факултетно общо събрание до избиране на нов председател.
(2) Деканът се подпомага от Декански съвет, който се състои от ръководителите на катедри. При необходимост в заседания на Деканския съвет могат да се включват и председателите на факултетните комисии, както и други специалисти.
(3)Факултетните комисии по предходната алинея са помощни консултативни органи, утвърден от Факултетния съвет. Председателите им се избират от Факултетния съвет по предложение на Декана, а съставът им се утвърждава от Декана по предложение на техните председатели. 
1.В правомощията на Факултетната комисия по учебната дейност влизат и задължения по осъществяването и контрола на процедурите по натрупване и признаване на студентски образователни кредити, осъществяване на периоди на висше образование и получаване на квалификации в други висши училища. 
2. В правомощията на Факултетната комисия по научната работа влизат и задължения по усвояването на бюджетните средства, отпуснати за научна работа, осигуряване на информация за академичния състав на условията, при които се провеждат конкурсите за проекти за академична научна работа, както и контрол по провеждането и изпълнението на въпросните проекти.
Чл. 31. (1)Департаментът е основно звено на Академията, което осигурява обучението по една или повече дисциплини, които не съставляват специалност, при условия на обучение и оценяване, подчинени на общо академичните принципи и норми. Департаментът има най-малко 14-членен академичен състав на основен трудов договор.
(2)Общото събрание на департамента се състои от представители на академичния и художествено-творчески състав, преподаващ в Департамента, работещи на основен трудов договор в Академията.
(3) Общото събрание на департамента:
1. избира с тайно гласуване за срока на мандата си поотделно Председател и негов заместник измежду членовете си по реда на чл. 15 от този Правилник;

2. избира с тайно гласуване Директор на департамента;

3. определя числения състав на Съвета на департамента и избира с тайно гласуване неговите членове;

4. разглежда и приема основните насоки и цели на образователната, научната и художествено-творческа дейности на департамента;

5. обсъжда и приема годишен отчет на Директора за дейността на департамента.
(4) Общото събрание на департамента се свиква най-малко веднъж годишно от неговия Председател по решение на съвета на департамента, по искане на Директора или на минимум една четвърт от списъчния му състав.
(5) Съветът на департамента се избира от Общото събрание на департамента по реда на чл.16 от този правилник и се състои  от представители на академичния състав на департамента, като наброява не по-малко от 7 членове. Директорът на департамента е по право член на Съвета на департамента.
(6) Съветът на департамента е колективен орган за ръководство на дейността му, който:

1. взема решения за организацията на квалификационни и преквалификационни курсове и специализации, за които предлага съответни учебни планове и програми.

2. определя кръга от сродни дисциплини, по които всеки преподавател може да води учебни занятия;

3. организира и контролира учебната натовареност на преподавателския състав;

4. организира и провежда художествено-творчески и образователни прояви като предварително съгласува с академичното ръководство реда на финансирането им;

6.взема и други решения, свързани с дейността на департамента.
(7) Директорът на департамента:

1. ръководи департамента и го представлява пред академичните органи;

2. председателства съвета на департамента;

3. решава всички въпроси на студентите в рамките на департамента;

4. удостоверява изпълнението на индивидуалните планове на академичния състав, работещ в департамента, заверява дневници, отчетни справки и др. документи за извършена работа;

5. отчита ежегодно резултатите от работата в департамента пред неговия съвет и представя отчет за дейността му пред Общото събрание на департамента за изтеклия мандат;

6. участва в заседанията на Ректорския съвет.
Чл.32. (1) Катедрата е звено на факултет или департамент, което осъществява учебна, научноизследователска  и художествено-творческа дейност по една или група сродни дисциплини. Катедрата включва най-малко седемчленен академичен състав на основен трудов договор във висшето училище.
(2) Органи за управление на катедрата са катедреният съвет и ръководителят на катедрата. Катедреният съвет се състои от членовете на академичния състав в катедрата, които са на основен трудов договор.

     (3)  Ръководството на катедрата се осъществява от катедрения съвет и

 ръководителя на катедрата.
(4) Катедреният съвет:
 1. включва всички членове на преподавателския състав на основен трудов договор в катедрата. При необходимост  без право на глас в неговите заседания  могат да участват хоноруваните и гост-преподавателите, както и представители на студентите и корепетиторите. Хоноруваните и гост-преподавателите и представителите на студентите и корепетиторите не присъстват и не участват при гласуването на решения на Катедрения съвет.
2. обсъжда, разработва и реализира основните насоки и планове за дейността и развитието на съответното научно-методическо, художествено-творческо и образователно направление;

3. обсъжда и предлага за утвърждаване учебни програми по дисциплините, които влизат в обхвата на научното и методично направление на катедрата;

4. разпределя и предлага за одобрение от ФС до края на м. юни разпределението на часовете и заетостта на преподавателите, в това число и на хоноруваните преподаватели, съобразно задачите на учебния процес, научно-изследователската и художествено-творческата работа, на професионално-практическата подготовка и учебния стаж на студентите;

5. разпределя учебната и художествено-творческа заетост на корепетиторите, танцьорите, хористите, оркестрантите и др.;

6. обсъжда и приема годишните планове за учебната, научната и художествено-творческа дейност на катедрата и годишните индивидуални планове за работата на преподавателите, както и на студентите, обучаващи се по индивидуален план;

7. организира прякото ръководство на докторантурите и специализациите 
8. организира творчески срещи за обмяна на опит, открити уроци, семинари, кръжоци, общи и тематични концерти, изложби, конкурси и др.;

9. подпомага студентските научни и художествено-творчески прояви и обсъжда и дава оценка за тяхното равнище;

10. обсъжда критерии за подбора, научното и педагогическо развитие на преподавателите, както и на артистично-творческите им постижения;

11. обсъжда научни разработки и художествени произведения, представени като дисертационни трудове;

12. обсъжда предложения за обявяване на конкурси;

13. обсъжда и приема атестационни оценки за катедрените преподаватели;

14. предлага на Факултетния съвет удължаване срока на трудовите договори на хабилитирани преподаватели във връзка с параграф 11 от Закона за висшето образование след тайно гласуване;
(5) Ръководителят на катедра е хабилитирано в предметния обхват на катедрата лице, което се избира с тайно гласуване от катедрения съвет, след което се утвърждава от Факултетния съвет.Ръководителят на катедрата:

1. организира, ръководи и отговаря за цялостната дейност на катедрата;

2. прави анализ и отчет пред катедрения съвет за учебните, научните и художествено-творчески задачи за всеки семестър;

3. заверява ежемесечно дневниците за учебната заетост и художествените изяви на преподавателите и корепетиторите със студентите и подписва справки за проведените учебни часове от хоноруваните преподаватели и корепетитори.
(6)В помощ на учебната и художествено-творческата дейност към катедрите работят:

1. корепетитори, чиято заетост се определя в зависимост от задачите на съответните преподаватели;

2. щатни учебни художествено-творчески състави (народен хор, оркестър от народни инструменти, танцов състав), чиито задачи се определят с годишните планове на съответните катедри;
3. хонорувани оркестранти, хористи и модели.
Глава четвърта

ОРГАНИЗАЦИЯ НА УЧЕБНИЯ ПРОЦЕС

Чл.33.(1) Образователната дейност в Академията има за задача да подготвя специалисти с образователни степени “бакалавър”, “магистър” и с образователната и  научна степен “доктор”, както и да повишава квалификацията и да дава нова квалификация на специалисти със завършено висше образование.
1. Образователно-квалификационната степен “бакалавър” се придобива след успешно завършено обучение по утвърден учебен план в рамките на четири години – за редовно и задочно обучение.
2. Образователно-квалификационната степен “магистър” се придобива след успешно завършено обучение по утвърден учебен план в рамките на не по-малко от пет години (след завършено средно образование) или минимум една година (след придобиване на степента “бакалавър”).

3.  Образователната и научна степен “доктор” се придобива от лице с образователно-квалификационна степен “магистър” след успешно преминал курс на обучение по индивидуален утвърден план и защитен дисертационен труд.
(2) Подготовката и повишаването на квалификацията на специалисти с висше образование се извършва по решение на Академичния съвет, по държавна поръчка и по заявка на фирми и други организации, както и в изпълнение на международни договори, спогодби и образователни програми

Чл.34. Учебният процес по всяка специалност се извършва въз основа на учебна документация, която включва утвърдени учебни планове и програми, квалификационни характеристики, графици за учебните занятия и за провеждане на изпитите за съответната образователно-квалификационна степен. Утвърждаването на учебната документация е задължително условие за приемане на студенти и за провеждане на учебен процес.
(1) Учебните планове на всички специалности се предлагат от Факултетните съвети и утвърждават от Академичния съвет. Те определят:

1. образователните цели и начините за достигането им;

2. образователно-квалификационните степени и реда за получаването им;

3. разпределението на образователните цикли по семестри;

4. задължителните, избираемите и факултативните теоретически и практически дисциплини, техния хорариум, съотношение, както и необходимата за успешно обучение усреднена извънаудиторна студентска работа;

5. количеството образователни кредити, които се получават при приключване на обучението по всяка дисциплина, групи дисциплини и семестри; 
(2) При заявено желание, на студентите се осигурява обучение и по дисциплини, от групите на избираемите и факултативните, които са включени в учебните планове на други застъпени в Академията специалности, когато това не води до формирането на нови учебни групи и увеличаване аудиторната заетост на преподавателския състав.
(3) Съдържанието на учебните дисциплини по курсове се конкретизира с учебните програми.

1. Учебните програми по отделни дисциплини се разработват от преподавателски колективи или от водещи преподаватели и след обсъждане в съответните катедри се предлагат за приемане от Факултетния съвет.

2. Преподавателските колективи или водещи преподаватели по отделните дисциплини оформят и оповестяват по подходящ начин съответния осъществяван от тях курс на обучение, включително чрез посочване на брой, заглавия и последователност на темите от учебното съдържание, препоръчителната литература, начин на формиране на оценката и формата на проверка на натрупаните студентски знания и умения.

(4) Съгласно решение на Академичния съвет кредити се присъждат и за активна художествено творческа дейност, след писмено предложение от катедрите.
Чл.35. (1) Формите на обучение на студентите в Академията са редовна и задочна.

(2) Академията подготвя докторанти по акредитираните специалности  в редовна и задочна форма на обучение, както и в докторантура на самостоятелна подготовка.
Чл.36.(1)1. Учебният процес се осъществява чрез лекции, семинарни, групови и индивидуални практически упражнения, учебно-художествена, учебно-производствена и педагогическа практика, консултации, разработване на дипломна работа, държавен изпит и други форми на организирана и самостоятелна подготовка на студентите.

2. Учебната работа в Академията включва също извънаудиторна творческа дейност на студентите, която обхваща подготовката на теоретични разработки, доклади, реферати, художествено-творчески задачи, участие в концерти, продукции, класови срещи, спектакли и други сценични прояви, изложби, конкурси и пр.
Чл.37. (1) 1. Заверяването на семестъра се извършва от Декана въз основа на удостоверените с подпис на съответния преподавател резултати от участието на студентите в учебния процес. 

2. Възразяване по повод на неполучен подпис може да се осъществи в едноседмичен срок, считан от датата на приключване на семестъра. Деканът осъществява проверка по случая като формира компетентна комисия, въз основа на доклада на която решава въпроса окончателно.
3. Условна заверка се допуска еднократно по време на целия курс на обучение.

4.  До изпит се допускат само студенти със заверен семестър.

5. За семестриално завършил се счита този студент, който е положил успешно всички полагаеми се изпити и е получил всички оценки съгласно учебния план.
(2) 1. Знанията и уменията на студентите се оценяват чрез система от контролни проверки по една или по две на семестър по преценка на преподавателя, изпити и други задължителни форми. Всяка контролна проверка се оценява с точност до 0.25, а крайната оценка по всяка дисциплина се формират с точност до 0.01.
2. Формите за оценка на знанията и уменията на студентите и докторантите се определят с учебните програми за всяка учебна дисциплина.

3.Изпитните сесии са: редовни, поправителни, ликвидационни и перманентни.  Явяване  на ликвидационни сесии се разрешава от Декан и срещу заплащане на определена такса.

4. Сесиите се определят съгласно учебния план и утвърдени графици.

 (3) 1. Знанията и уменията се оценяват по общоприетата система, която включва: отличен (от 5.50 до 6,00), много добър (от 4.50 до 5,49), добър (от 3.50 до 4,49), среден (от 3,00 до 3.49) и слаб (2,00). 

2. Студентът трябва да е получил оценка най-малко “среден 3” на всяка от контролните проверки. Оценка “слаб 2” не се сумира с други оценки и не формира окончателна оценка за дисциплината. 
3. За успешно положен се счита изпит (или друга форма на текущ контрол) с оценка най-малко среден (3,00).

4.Оценките се нанасят в изпитни протоколи и в главната книга на Академията от съответния преподавател в срок до 7 работни дни от приключване на изпита.

5. При успешно положен изпит на редовна или поправителна изпитна сесия, проведен от едно лице, всеки студент има право в едноседмичен срок да поиска писмено от Декана разрешение за явяване на изпит за повишаване на оценката. Изпитът за повишаване на оценка се полага пред комисия по процедура и в срок, определени от Декана. Оценката на комисията е окончателна.

6. Писмените материали от проверката на студентските знания и умения се съхраняват за срок, не по-малък от една година от нейното провеждане. Отговорността по съхранението им се носи от съответния преподавател.
Чл.38 (1) За всеки вид професионално-образователна практика се подготвя и утвърждава програма, с която се определят правилата за нейното организационно-методическо ръководство, оценяване и финансиране на основата на сключени договори със сътрудничещите на Академията институции.

(2) Всяка практика завършва с проверка на получените знания и придобитите умения и се удостоверява по начин, определен в учебния план и учебната програма.

Глава пета
СТУДЕНТИ 
 
Чл.39. (1) Статут на студент получават лицата, които са приети и се обучават за придобиване на образователните степени “бакалавър” и ”магистър”.
(2) Дипломите за средно образование на студентите задължително се съхраняват в Академията до успешното им дипломиране или до напускане.
Чл. 40. (1) За студенти в Академията могат да бъдат приемани завършили средно образование български и чуждестранни граждани по ред и правила съответстващи на държавните нормативни документи, които се утвърждават ежегодно със заповед на ректора.

(2) Приемът на български граждани и граждани на Европейския съюз (ЕС) и Европейското икономическо пространство (ЕИП) се извършва по държавна поръчка или срещу заплащане чрез конкурс, условията и редът за който се приемат от Академичния съвет и се обявяват предварително в специален Справочник, а обучението се извършва срещу държавно определена такса за обучение, респективно такса, определена от Академията.

(3) Приемът на чуждестранни граждани (извън ЕС и ЕИП) се извършва след конкурсно прослушване, а обучението се осъществява срещу заплащане на държавно определена такса.

(4)  Успешно участвалите в конкурсни изпити кандидати, които са с еднакъв бал, с увреждания и намалена работоспособност 70% и над 70%, военноинвалиди, кръгли сираци, майки с три и повече деца; близнаци, когато са кандидатствали едновременно в едно и също професионално направление и единият от тях е приет, се приемат при облекчени условия.

(5) Поради спецификата на обучението по различните специалности в Академията облекчените условия по предходната алинея се решават от академичното ръководство за всеки конкретен случай.

(6) Академичният съвет по изключение може да вземе решение за прием без конкурсен изпит на лица с доказани световни постижения в съответната област.
Чл. 41. (1) Студентите имат право:

1. да избират определени учебни дисциплини при условия и по ред, определени в учебния план за съответната специалност и да имат право на избор на преподавател  в случаите, при които такъв избор е възможен;

2. да се обучават едновременно по повече от една специалност при определени условия;

3. да завършват образованието си в съкратени срокове като сливат две учебни години в една и при положение, че имат през последната завършена година среден успех не по-нисък от много добър (5.00).  Решението за това се взема от Декан след консултация с Ръководител катедра.
4. Студент, изучаващ дисциплини от друг учебен план, които водят до допълнителна квалификация, липсваща в учебния план на неговата специалност, получава допълнителна квалификация, която се отбелязва в дипломата му за завършено образование.
5. при наличие на необходимите условия да преминават в друга специалност или друга форма на обучение;

6. да преминават на частично обучение или да се преместват в други висши училища в страната и в чужбина при условия и по ред, установени в учебните планове и сключените от Академията договори и спогодби;

7. да получават безплатни консултации, съдействие и научна помощ в процеса на обучението, както и да ползват при определени условия учебната и научната база на Академията;

8. да възразяват в едноседмичен срок срещу оценка на един преподавател от семестриален изпит, а след приемане основанията на възражението да се явят повторно на същия изпит по процедура и по ред, определени от Декана;

9. да възразяват срещу неполучен подпис за заверка на семестър. 
10. да участват в научно-изследователската и художествено-творческата дейност, като им се гарантират авторските, изобретателските и сродните им други права, както и правото им на възнаграждение, с изключение на продукта, който е плод на учебния процес;

11. след като са заверили последния семестър на обучението си, полагащ се според учебния план, да се явяват в период до пет години на държавни изпити;

12. да избират и да бъдат избирани в колективните ръководни органи на Академията;

13. да ползват студентски общежития, столове, медицинско обслужване, намаление при пътуване в градския и междуградския и международния транспорт;

14. да заверят веднъж през следването си условно семестър при неполучен един подпис и да запишат следващ семестър с три невзети изпита.
15. да прекъсват обучението си за срок до пет години в случаите на майчинство, бащинство, тежко материално или семейно положение и други сериозни битови или професионални причини, и да продължават обучението си при условията на този правилник;

16. да кандидатстват и участват в програмите за международен студентски обмен;
17. да ползват ваканция не по-малко от 30 дни в рамките на една учебна година;

18. да получават държавни стипендии, както и стипендии, предоставени от частни дарители и неправителствени организации. 
19. да ползват кредит за заплащане на такси и/или за издръжка на обучението си.
20. Бременните студентки  за период от 45 дни преди раждането, майките или бащите с деца до навършена 6-годишна възраст ползват и следните допълнителни облекчения: право на  прекъсване до две години за всяко дете и право на перманентна сесия; 

21. Бременните студентки и майките или бащите с деца до 3 годишна възраст се освобождават от учебни занятия в размер, не по-голям от 50%, а майките или бащите с деца от 3-годишна до 6-годишна възраст се освобождават от учебни занятия в размер, не по-голям от 25%.

22. Студентите от последния курс на обучение, които не са положили успешно всички семестриални изпити в рамките на последната сесия съгласно учебния план, не могат да прекъсват по каквато и да е причина и не се считат за семестриално завършили. 
23.Студентите имат право да възстановят студентски права след подаване на заявление до Ректора и заплащане на такса по решение на Академичния съвет.
(2) Студентите имат право да кандидатстват за стипендии от държавния бюджет или за други стипендии на физически или юридически лица.

1. Размерите на стипендиите се определят както следва: за държавните стипендии – от Министерския съвет, а за стипендиите, предоставяни от учредители и разпоредители на фондове – от съответните физически и юридически лица.

2. Във всички случаи, при които студент, кандидатстващ за стипендия, се обучава по повече от една специалност, при процедурата за определяне на правото на стипендия се взема предвид резултатът от обучението по онази специалност, по която студентът е показал най-висок успех.

3. Студентският съвет приема и прилага правила за разпределение на стипендиите.

4. Определянето на стипендиите за втори семестър за студентите от І курс се базира върху средноаритметичната оценка от оценките на контролните проверки от първи семестър.
(3) Студентите губят правото да участват в ръководни органи на Академията след, когато  са заверили последния семестър на обучението съгласно учебния план.
Чл. 42. (1) Задълженията и отговорностите на студентите са:

1. да изпълняват задълженията си, произтичащи от учебните планове и програми и да посещават редовно лекциите, семинарните занятия и практическите упражнения. 

2. да се записват, да заверяват всеки семестър и да полагат изпитите си съгласно утвърдените графици;

3. да спазват настоящия правилник и всички останали вътрешно-академични нормативни документи;

4. да подават  информацията за избраните от тях дисциплини от разделите “Избираеми” и “Факултативни” на учебните планове до месец преди края на предходния семестър.

5. да представят в тридневен срок в Учебен отдел оправдателни документи за направени отсъствия, в това число медицински свидетелства от компетентни органи.   

6. да пазят името и престижа на Академията;
7. да изпълняват разпорежданията на органите за управление и указанията на служебните лица, ако съдържанието им не противоречи на законите и настоящия правилник;

8. да участват съзнателно и активно във формите на учебната, научната и художествено-творческа работа;

9. да опазват имуществото на Академията.

10. да заплащат такса за обучение съгласно Закона за висшето образование.
(2) Студентите могат да отсъстват от занятия само по уважителни причини, с разрешение на Декана на съответния факултет, но не повече от 30 календарни дни за всеки семестар.
 (3) По-продължително отсъствие, но не повече от 50% от учебното време в един семестър, се разрешава от Декана в случаите на бременност и майчинство или бащинство, тежко заболяване или участие в турнета, спектакли и други художествено-творчески изяви.

(4) Отсъстващите по смисъла на ал. 2 и 3 студенти са длъжни да компенсират пропуснатото, предвидено в учебния план, в рамките на консултации със съответния преподавател.

(5) По уважителни причини и с разрешение на Декана на съответния Факултет студентите-задочници могат да бъдат освобождавани от очни занятия, но за не повече от два пъти през целия курс на следването.
Чл. 43.(1) Студент, който наруши Закона за висшето образование, както и този правилник, подлежи на дисциплинарни наказания: “забележка”, “предупреждение” и “изключване”, ако нарушението не е от такова естество, че да налага подвеждане под съдебна отговорност. Наказанията “забележка” и “предупреждение” се налагат от Декана, а наказанието “изключване” – от Ректора.

 (2) Правата, произтичащи от студентския статут, не могат да се използват по времето на прекъсване поради слаб успех или незаверен семестър, по болест, пребиваване в чужбина по собствена инициатива и при случаите, които не са свързани с провеждането на обучение.

(3) Студентският статут се преустановява и студентите се отписват от Академията в случаите на напускане по собствено желание; при изключване или преместване; при предоставяне на неверни данни, въз основа на които са приети в Академията; при системно неизпълнение на задълженията по учебния план или правилника на Академията; при осъждане на лишаване от свобода за умишлено извършено тежко престъпление.

(4)  Студенти с незаверен семестър не се допускат до изпитна сесия, презаписват същия семестър, като изпълняват повторно всички задължения по онези дисциплини, по които не са получили заверка. По останалите дисциплини могат да си осигурят поддържащо обучение в рамките на консултации с отделните преподаватели.

(5) Студенти, които не са положили успешно повече от три изпита, прекъсват за период до три години, като през време на прекъсването са длъжни да положат невзетите изпити.

 (6) Презаписване или прекъсване до три години се допуска двукратно на протежение на целия курс на обучение: веднъж – поради неполучени подписи и втори път – поради невзети изпити. При изчерпване на тези права се губи статутът на студент.

  (7) Студенти, които продължават обучението си след презаписване или прекъсване, както и тези, които продължават обучението си след възстановяване на студентски статут, изпълняват действащия в момента учебен план с всички произтичащи от това задължения.
  (8) След изтичане на срока по чл. 41, ал. 1, т. 15 студентските права се прекратяват.
(9) Студенти, загубили студентския си статут, могат да поискат неговото възстановяване и продължаване на обучението с писмена молба до Ректора, който в решението си определя реда за възстановяването на статута и продължаване на обучението.
Чл.44.(1) Преместване на студент от Академията в друго висше училище или обратно, както и от една специалност или форма на обучение в друга се разрешава еднократно от Ректора. Всички премествания се осъществяват до началото на всеки семестър и при условие, че студентът е завършил успешно предишния семестър.

(2) Не се разрешава преместване от друго висше училище в Академията преди приключване на първи курс от обучението.

(3) Оценките на преместените от друго висше училище студенти се признават, ако обемът и съдържанието на учебния материал по съответните дисциплини съвпада в достатъчна степен с обема и съдържанието по същите дисциплини, изучавани в Академията,  установено с решение на водещата за съответната специалност катедра.

(4) Студенти от чуждестранни висши училища могат да продължат обучението си в Академията при условия и по ред, отговарящи на държавните нормативни разпореждания и определени от Академичния съвет.

(5) Студенти, които са чуждестранни граждани, могат да продължават обучението си в Академията съгласно междуправителствените спогодби и съглашения за пълен или частичен срок на обучение.

(6) Продължаване на обучението на чуждестранни граждани се допуска и при наличие на договор за пряко сътрудничество между Академията и съответното чуждестранно висше училище, както и в случаите при кандидатстване на собствени разноски, съгласно предявени от Академията условия.
Чл.45. (1)Обучението на студентите за получаване на образователно-квалификационните степени "бакалавър” и “магистър” завършва с държавни изпити или със защита на дипломна работа, съобразно учебния план за съответната специалност.

(2) До държавен изпит се допускат студенти , които са изпълнили всички задължения по учебен план и получили необходимия брой кредити съобразно образователната степен, в която се обучават. Студенти не получили необходимия им брои кредити могат да продължат обучението си чрез Департамента на Академията „Езикова и специализирана подготовка”.
(3) Държавният изпит или защитата на дипломна работа се провежда съгласно държавните изисквания за дипломиране пред държавна комисия от хабилитирани преподаватели. В комисията могат да се включват и други специалисти, в това число и външни. По изключение в състава на комисията могат да участват и преподаватели с образователна и научна степен „доктор”.
Чл.46. (1) Академията организира и провежда специализации и други форми за повишаване на квалификация и за преквалификация на специалисти с висше образование, което се осъществява по съответни учебни планове и условията на Правилника за устройството и дейността на Департамента за езикова и специализирана подготовка.

(2) Специализацията на граждани на други държави се извършва при спазване на следния ред:

1. попълване на формуляр, съдържащ кратки биографични данни, областта и научната организация, в която кандидатът желае да специализира, както и степента на владеене на български език и чужди езици,

2. предоставяне на копия от дипломи за завършени степени и форми на образование,

3. предоставяне на медицинско свидетелство, издадено не по-късно от един месец преди датата на кандидатстването,

4. предоставяне на списък на евентуални публикации в областта, в която кандидатът желае да специализира,

5. предоставяне на копие от документа за самоличност, с изписани на латиница името на кандидата, датата и мястото на раждането му,

6. предоставяне на две снимки.

7. Дипломите за завършени степени и форми на образование и медицинското свидетелство на кандидатите по предходната алинея се представят заверени, преведени и легализирани в съответствие с разпоредбите на международните договори на Република България с държавата, в която са издадени, а при отсъствие на такива – по общия ред на заверките, преводите и легализациите.

8. Чужденци, които имат статут на бежанци или статут на постоянно пребиваващи на територията на Република България, могат да кандидатстват за специализации и при условията и по реда за приемане на българските граждани.

9. Документите на одобрените за специализация лица се изпращат в МОН за изпълнение на процедурата по издаване на визи за дългосрочно пребиваване.

(3) Обучението за повишаване на квалификацията не е основание за придобиване на образователна степен или специалност.

Глава шеста
НАУЧНА И ХУДОЖЕСТВЕНО - ТВОРЧЕСКА ДЕЙНОСТ 
Чл.47.(1) Провеждането на научни изследвания и реализирането на художествено-творчески прояви е неделима част от дейността на научно-преподавателския състав, която се отчита при тяхното атестиране.
(2) Научната и художествено-творческата дейност може да се провежда от колективи и със съдействието на специално назначени лица, както и от студенти, специализанти и докторанти съгласно правила, приети от Академичния съвет по предложение на факултетните съвети.

(3) За провеждане на научни изследвания и художествено-творческите прояви могат да се сключват и договори с външни възложители и потребители.
Чл.48. (1) Научната и художествено-творческа дейност в Академията се организира, финансира, респективно субсидира, и провежда въз основа на планове, програми и проекти и по правила, утвърдени от Академичния съвет по предложение на факултетните съвети.

(2) Научните изследвания и подготовката на научни и преподавателски кадри чрез докторантура се ръководят от съответно оторизиран Заместник-Ректор.

           (3) Художествено-творческите изяви на студенти, докторанти, специализанти и преподаватели се координира и наблюдава от съответно оторизиран Заместник-Ректор.
Чл.49. Във всички случаи, когато името на Академията и/или нейната емблема стоят върху титулните страници на научни трудове, учебни пособия и художествени произведения, както и върху програми, афиши и други рекламни материали за произведения или художествено-творчески изяви, които са спонсорирани от външни лица, не по-малко от 10% от размера на спонсорството остават за бюджета на Академията.

Глава седма
АКРЕДИТАЦИЯ НА АКАДЕМИЯТА

Чл.50.(1) Образователната, научната и художествено-творческа дейност в Академията подлежи на акредитация от Националната агенция за оценяване и акредитация (НАОА).
(2) Акредитацията се изразява в признаване на съответствието между академичните дейности и държавните изисквания.
Чл.51. (1)Искане за разкриване на процедура за акредитация на Академията  се заявява след преценка на готовността с решение на Академичния съвет.
(2) Предложение за акредитация се прави на базата на събраната и обобщена информация и самооценка за:

1.образователните, научните, художествено-творческите и приложните цели, които се осъществяват чрез дейността на Академията;

2.съответствието на образователния процес с държавните изисквания;

3.учебна документация, материална и информационна осигуреност на учебния процес;

4.прилаганите изпитни процедури и критерии за приемане, оценяване и дипломиране на студентите, докторантите и специализантите;

5.основните резултати от научно-изследователската и художествено-творческа дейност;

6.научното равнище на преподавателския състав и системата за подбор, оценяване и атестиране на преподавателите и другите специалисти;

7.спазване на академичните свободи.
(3)  Самооценката се извършва в съответствие с разработен план, уточнена методика и утвърдени показатели за самооценяване на базата на общите критерии и показатели, приети от НАОА.

(4) За подготовка и провеждане на акредитацията се определя отговорник (Заместник-Ректор или друго хабилитирано лице), който е посредник на Академията с НАОА.

Глава осма
ИКОНОМИЧЕСКИ УСЛОВИЯ, ИМУЩЕСТВО, ФОНДОВЕ

Чл. 52. (1)Имуществото на Академията се състои от право на собственост и от други вещни и имуществени права, предоставени от държавата, юридически или физически лица от страната и чужбина или придобити със собствени средства.
(2)Недвижимите имоти – земя и сграден фонд, предоставени на АМТИИ от държавата са публична държавна собственост.
Чл. 53.(1) Академията може да придобива от трети лица и със собствени средства извън предоставената държавна субсидия по реда на общото гражданско законодателство  имоти, движими вещи и други обекти .

(2) Придобитите по предходната алинея имоти и движими вещи стават държавна собственост в изключително владение на Академията.

(3) Ползването, владеенето и разпореждането с имотите и имуществата, собственост на 
 Академията, се извършва съобразно с разпоредбите на нормативните актове за държавната собственост.

(4) За имуществото отговарят ръководителите на съответните звена и определените материално отговорни лица.

(5) Недвижимите имоти предоставени от държавата, както и обособени части от тях могат да се отдават под наем, без да се променя предназначението им, при условия и по ред определени от Министерски съвет.
Чл. 54. Образователната, научната и художествено-творческата дейност, както и свързаните с тях други дейности, извършвани в Академията, се ползват от данъчни и други облекчения, осигурени от държавата съгласно действащото законодателство.
Чл. 55.(1) Академията съставя, изпълнява, приключва и отчита самостоятелен  бюджет и осъществява своята дейност в условията на финансова самостоятелност, регламентирана от ЗВО.

(2)В приходната част на бюджета на Академията постъпват:

1. бюджетни субсидии от държавата;

2. финансова помощ от местни (общински) органи;

3. дарения, завещания, наследства и спонсорство;

4. собствени приходи от: наеми, платено обучение, следдипломно обучение и други дейности, свързани с учебната, художествено-творческата и изследователската дейност, авторски и други сродни права, постъпления от семестриални такси, такси за кандидатстване и извършване на административни услуги на лица, които не са студенти.

(3)Приходната и разходната част на бюджета на Академията се съставя според класификацията на приходите и разходите по държавния бюджет.

(4)Превишаването на приходите над разходите в края на финансовата година преминава като наличност в бюджета на Академията за следващата година.
Чл. 56.(1) В рамките на общия бюджет Академичният съвет може да определя лимити на финансовите и материални средства за дейността на факултетите.
(2)Реализираните икономии от евентуално определените лимити от финансови средства за факултетите се възстановяват в края на финансовата година в бюджета на Академията.
Чл. 57.(1) Държавната бюджетна субсидия осигурява средства за:

1. издръжка на учебния процес;

2. провеждане на научните изследвания и художествено-творческа дейност;

3. издаване на учебници и научни трудове;

4. социално-битови  разходи на студентите и докторантите;

5. капитални вложения.

(2) Издръжката на обучението се определя въз основа на:

1.диференцирани нормативи по професионални направления за един студент, утвърдени от Министерския съвет;

2.броя на студентите и докторантите, чието обучение се финансира от държавата;

резултатите от оценката при акредитацията на висшето училище и неговите специалности.

(3) Средствата за научна и художествено-творческа дейност в Академията се определят по нормативи към издръжката на обучението, коригирани периодично със съответен коефициент в зависимост от резултатите, показани при тяхното прилагане.

(4) Средствата за социално-битови  разходи на студентите и докторантите се определят съобразно действащите нормативни актове.
Чл. 58. Средствата за трудови възнаграждения и други плащания на работещите в Академията се формират от субсидия от държавния бюджет и собствени приходи. Те се определят с бюджета на основата на правилата за определяне на възнагражденията на работещите в държавните висши училища, приети от Министерския съвет, въз основа на договореностите в Колективния трудов договор и Вътрешните правила на Академията.
Чл. 59.(1) Студентите и докторантите имат право да кандидатстват за стипендии от държавния бюджет, стипендии по европейски програми и проекти, и за други стипендии на физически или юридически лица.

(2)Размерите, условията и редът за получаване на стипендиите се определят от Министерския съвет и Правилата за отпускане на стипендии, награди и помощи приети от студентски съвет при АМТИИ, а за стипендиите, предоставяни от учредители и разпоредители на фондове – от съответните физически и юридически лица.

(3)Във всички случаи, при които студент, кандидатстващ за стипендия, се обучава по повече от една специалност, при процедурата за определяне на правото на стипендия се взема предвид резултатът от обучението по онази специалност, по която студентът е показал най-висок успех.

(4)Студентският съвет приема и прилага правила за  отпускане на стипендии, награди и помощи, които се утвърждават със заповед на Ректора.
(5)Ректорът има право да определя и връчва специални стипендии на студенти, показали високи резултати в учебната, научната и художествено-творческата дейност.
Чл. 60.(1)Студентите и докторантите, обучавани в Академията, по държавна поръчка заплащат такса за обучение в размер определен от Министерския съвет за срока, в който се субсидира обучението. 

(2)Студентите и докторантите обучавани извън държавната поръчка, както и студентите в магистърска степен с период на обучение над два семестъра заплащат такси за обучение определени с решения на Академичния съвет.

(3)Специализантите, курсисти, студенти и кандидатстуденти обучавани групово или поотделно  в Департамента за езикова и специализирана подготовка към Академията заплащат такси утвърдени от Ректора въз основа  план-сметки и учебни планове, изготвени от  департамента..

(4)Чуждестранните студенти, докторанти и специализанти заплащат такси за обучение в размер определен от Министерски съвет, освен в случаите когато съществуват международни договори и спогодби.
Чл.61. (1)За услуги извън учебна дейност, продажба на собствена продукция и отдаване под наем на имущество, цените се определят от Ректора.
(2)Паричната равностойност на наградите “Меден чан” и наградите  на ректора за преподаватели, служители и студенти за високи постижения в учебната, научната и художествено-творческата дейност се определят от Ректора.
Чл.62.(1)Средствата за финансовото и материално осигуряване на разработваните дисертационни трудове се утвърждават ежегодно от Ректора на Академията по видове разходи – разходи за издръжка на обучението и социално-битови разходи.
(2) Средствата за обучението, научно-изследователската и художествено-творческа дейност, подготовката на дисертационния труд от утвърдения индивидуален план и защитата му от докторанта за предстоящата учебна година, се утвърждават от съответния Факултетен съвет по предложение на Ръководителите на катедри и се съгласуват с главния счетоводител на Академията.

(3)В срок до 30 ноември на текущата календарна година докторантите представят на главния счетоводител на Академията план-сметка по образец за разходите, необходими за предстоящата година.
(4) На научните ръководители се признават до 40 лекционни часа годишно за всеки ръководен от тях редовен докторант, до 30 часа за ръководство на задочен докторант и до 20 часа за ръководство на докторант на самостоятелна подготовка.

За един лекционен час се заплаща при декларирана пълна учебна натовареност възнаграждение в размер, определен със заповед на Ректора по решение на Академичния съвет.

(5) За ръководство на чуждестранен докторант се изплаща сума, равна на 10% от заплащаната такса за обучение.

(6)Научни ръководители, които не изпълняват задълженията си, с решение на Факултетния съвет могат да бъдат лишени от получаване на възнаграждения за ръководените от тях докторанти и заменени.

(7) За провеждане на конкурсни изпити за докторанти за всеки член от изпитната комисия се признават по два часа упражнения за всеки изпитан, освен ако не се вземе друго решение от Академичния съвет. На хонорувани преподаватели, членове на комисии за провеждане на изпитите от индивидуалния план,  се признават по два часа упражнения за всеки изпитан.
(8)Редовните докторанти, които се командироват съобразно индивидуалния им докторантски план, получават пътни, дневни и квартирни по Наредбата за командировките в страната.

(9)Заплащането на членовете на научното жури се определя с решение на Академичния съвет. В хонорара на външните членове на научното жури се включват и командировъчните разходи.

(10) Назначени на основен трудов договор в Академията лица, зачислени на свободна докторантура в нея, не заплащат такса за обучението си. Разходите по разработката и защита на дисертационния труд се поемат от докторанта.

ДОПЪЛНИТЕЛНИ РАЗПОРЕДБИ

§  1. За назначените на изборни длъжности лица се прилагат разпоредбите на чл.337 и следващите от Кодекса на труда във връзка със Закона за висшето образование.

§ 2. (1) Норматив за аудиторната  заетост на академичния състав
За академичните длъжности „професор” и „доцент” – 360 часа;

За академичната длъжност „главен асистент” и старши преподавател – 390
За академичната длъжност „главен асистент” по смисъла на § 5 ал. 4 от ЗРАСРБ, „асистент” и преподавател – 420 часа;
За корепетитор – 540 часа;
    (2) Норматив за аудиторна заетост на лица ангажирани с ръководни длъжности

За Ректор – 180;

За Зам. Ректор – 270;

За Декан и Директор ДЕСП – 270;

За Ръководител катедра – 288;

    (3) При изчисляване на аудиторната заетост един лекционен час се приравнява на два часа упражнения.

§ 3. Академията  осигурява на лицата, заварени на длъжностите „асистент“, „старши асистент“ и „главен асистент“, които не притежават образователната и научна степен „доктор“, условия за зачисляване за придобиване на образователна и научна степен „доктор“ в самостоятелна подготовка.
§ 4. Лицата, заемащи академичната длъжност “главен асистент” , които нямат образователна и научна степен “доктор”, се преназначават на академична длъжност “асистент”, ако не я придобият в срок до четири години от влизането в сила на ЗРАСРБ (Д.в. бр.101 от 28.12.2010 г.).

§ 5. Заемащите академичната длъжност “доцент”, хабилитирани по Закона за научните степени и научните звания,  при кандидатстване за образователната и научна степен “доктор” не полагат изпит по специалността.
§ 6. По смисъла на този правилник “Технически средства” при неприсъствено заседание на научното жури са електронна кореспонденция, телефонна или видео - конферентна връзка.

§ 7. Дневният ред на заседанията на Общото събрание  на Академията и Академичния съвет се обявяват не по-късно от 7 дни преди провеждането им.

ЗАКЛЮЧИТЕЛНИ РАЗПОРЕДБИ

§ 8. Всички изменения в законодателството на Република България, които са задължителни и засягат устройството и дейността на висшите училища, стават по силата на закона неразделна част от настоящия правилник. Необходимите промени се извършват служебно и се оповестяват за сведение и изпълнение. На първото заседание на Общото събрание те се утвърждават.
§ 9. Всички неуредени въпроси се уреждат с решение на Ректора и АС на АМТИИ, съгласно правомощията, дадени им от законите в Република България и настоящия правилник.
Този правилник е приет с решение на Общото събрание на АМТИИ от 27.05.2011 г., протокол № 2 , на основание чл. 21, ал. 1, т. 2 от Закона за висшето образование и съдържа всички изменения и допълнения, направени с решения на Общото събрание на АМТИИ-Пловдив до 09.03.2018г. включително.

